Zmajevi izgubili od Nizozemske i ispali iz elitne grupe Lige nacija

Nogometna reprezentacija BiH poražena je u Amsterdamu protiv Nizozemske rezultatom 3:1 u okviru 5. kola grupe 1 UEFA-ine Lige nacija. Zmajevi su ovim porazom definitivno ispali iz elitne A lige ovog takmičenja.

Samo pobjeda je ostavljala nadu da do kraja možemo izbjeći taj scenarij, ali jasno je bilo da su šanse više nego minimalne. Na kraju, novim porazom potvrdili smo povratak u B Ligu nacija.U 3. minuti Wijndal je ubacio s lijeve strane, lopta je imala nezgodan luk i pogodila je stativu. Zmajevi su uzvratili već u narednom napadu kada je Višća ostavio povratnu loptu za Pjanića, ali njegov dobar udarac sa 20-ak metara prohujao je pored gola.

Ipak, već u 6. minuti bilo je 1:0. Nizozemci su izveli krasnu akciju po lijevoj strani, a usamljenom Wijnaldumu nije bilo teško da na pas Dumfriesa pogodi praznu mrežu za 1:0.

Naš tim je igrao otvoreno, a do izjednačenja smo mogli u 13. minuti. Gojak je probio po lijevoj strani i odigrao za Pjanića koji je bio sam na vrhu kaznenog prostora, ali je iz čiste situacije šutirao preko gola.

Kazna je uslijedila samo 60 sekundi kasnije. Domaći su izveli sličnu akciju kao kod prvog gola nakon koje je Berghuis glavom na drugoj sttivi spustio loptu za Wijnalduma. Naša odbrana je spavala i veznjaku Liverpoola opet nije bilo teško da matira Šehića za 2:0.

Mnogo sreće imali smo u 27. minuti. Još jednom naša očajna odbrana bila je izigrana, a Luuk de Jong je po treći put zatresao bh. mrežu. Ipak, sudije su pogrešno procijenile situaciju i dosuđen je nepostojeći ofsajd i ostalo je 2:0.

Do isteka prvog dijela vidjeli smo po jednu polupriliku na obje strane. Wijnaldum je prijetio Šehiću, a Krunić Krulu, ali nije bilo promjene rezultata.

Na početku drugog dijela Berghuis je u 47. minuti izašao sam ispred Šehića, ali je naš golman sjajno odbranio i spasio je čist pogodak. Čuvar mreže Konyaspora je bio na visini zadatka i četiri minute kasnije kada je odlično odbranio udarac Depaya.

Višća je imao dobru priliku u 54. minuti kada je nakon povratne lopte Hodžića šutirao pored gola, ali kako je to već bilo i kod prva dva gola, momentalno je uslijedila kazna.

Dumfries je dobio duel sa Kolašincem i uposlio je Depaya koji je s pet metara bez problema ubacio loptu u mrežu za 3:0.

Bajević je potom u igru ubacio Vladana Danilovića i Smaila Prevljaka, a napadač belgijskog Eupena je samo dvije minute nakon ulaska zatresao mrežu.

Višća je oštro ubacio loptu kroz šesnaesterac, a Prevljak se vrlo dobro snašao i udarcem iz prve smanjio je na 3:1 u 63. minuti. Bio je to njegov prvijenac u reprezentativnom dresu,

Sličnu kombinaciju vidjeli smo u 78. minuti, ali ovoga puta Prevljak nije imao sreće. Lopta je prohujala pored stative i do kraja je ostalo 3:1.

Zmajevi već u srijedu igraju posljednji meč ovoga izdanja Lige nacija kada će na Grbavici od 20 sati i 45 minuta dočekati selekciju Italije.

Nizozemska – BiH 3:1 (Wijnaldum 6′, 14′, Depay 55′ / Prevljak 63′)